Virallinen lehti nro C 085 , 17/03/1997 s. 0143



B4-0062, 0063, 0077, 0091, 0094, 0095, 0098, 0111, 0123, 0124, 0134 ja 0142/97 Päätöslauselma YK:n ihmisoikeuskomission 53. istunnosta Euroopan parlamentti, joka - ottaa huomioon EU-sopimuksen J.1 artiklan 2 kohdan ja EY:n perustamissopimuksen 130 u artiklan, joissa ihmisoikeuksien edistäminen vahvistetaan YUTP:n tavoitteeksi, - ottaa huomioon 12. joulukuuta 1996 antamansa päätöslauselman ihmisoikeuksista maailmassa vuosina 1995 - 1996 ja unionin ihmisoikeuspolitiikasta ((Kyseisen päivän istunnon pöytäkirja, osa II, kohta 14)), - ottaa huomioon 27. maaliskuuta 1996 antamansa päätöslauselman YK:n ihmisoikeuskomission 52. istunnosta ((EYVL C 117, 22.4.1996, s. 13)), - ottaa huomioon aikaisemmat päätöslauselmansa kuolemanrangaistuksen poistamisesta, erityisesti 17. toukokuuta 1995 antamansa päätöslauselman Euroopan unionista tehdyn sopimuksen toimivuudesta vuoden 1996 hallitusten välistä konferenssia silmällä pitäen - unionin toteutuminen je kehitys ((EYVL C 151, 19.6.1995, s. 56)), jossa todetaan, että perustamissopimukseen olisi sisällytettävä erityinen artikla kuolemanrangaistuksen kieltämisestä, - ottaa huomioon aikaisemmat päätöslauselmansa Kiinan kansantasavallasta, A. ottaa huomioon, että Wienin ihmisoikeuskonferenssin (heinäkuu 1993) päätösasiakirjassa vahvistettiin ihmisoikeuksien yleismaailmallisuus, luovuttamattomuus ja keskinäinen riippuvuus, B. ottaa huomioon, että useat unionin jäsenvaltiot ovat YK:n ihmisoikeuskomission jäseniä; 1. Kehottaa neuvostoa ja jäsenvaltioita jatkamaan päättäväisesti päätöslauselmissaan esiin ottamiensa ihmisoikeustapausten käsittelyä ja seuraamaan erityisesti ihmisoikeustilannetta Myanmarissa, Kiinassa, Kolumbiassa, Indonesiassa, Iranissa, Irakissa, Nigeriassa, Sudanissa, Itä- Timorissa ja Turkissa; 2. Kehottaa neuvostoa ja jäsenvaltioita nostamaan Kiinan ensisijaiseksi aiheeksi tulevassa YK:n ihmisoikeuskomission istunnossa Kiinan pahentuvan ihmisoikeustilanteen vuoksi, vastustamaan kaikkia yrityksiä estää YK:n komissiota keskustelemasta Kiinan tilanteesta ja kokoamaan YK:n ihmisoikeuskomission muilta jäseniltä kaikki mahdollinen tuki tälle päätöslauselmalle; 3. Kehottaa EU:n ihmisoikeustyöryhmää aloittamaan viipymättä Kiinaa koskevan päätöslauselman luonnostelemisen ja ehdottaa, että siihen sisällytettäisiin kohdat poliittisten vankien vapauttamisesta, kirjallisista takeista, että kansainvälisille humanitaarisille järjestöille sallitaan säännöllinen ja luottamuksellinen yhteydenpito Kiinan vankiloiden vankeihin, mielivaltaisten hallinnollisten pidätysten lopettamisesta ja puolueettomien oikeudenkäyntien suorittamisesta kansainvälisten standardien mukaisesti, vastavallankumouksellisia rikoksia koskevien lakien kumoamisesta, kansalaisoikeuksista ja poliittisista oikeuksista sekä taloudellisista, sosiaalisista ja sivistyksellisistä oikeuksista tehtyjen kansainvälisten yleissopimusten allekirjoittamisesta; 4. Pyytää lisäksi EU:ta ja jäsenvaltioita käyttämään kaikkia poliittisia ja diplomaattisia keinoja, jotta Yhdistyneiden kansakuntien ihmisoikeuskomissio hyväksyisi päätöslauselman miehitetyn Tiibetin sekä Sisä-Mongolian ja Itä-Turkestanin ihmisoikeustilanteesta, ottaen huomioon Euroopan parlamentin hyväksymät päätöslauselmat; 5. Ehdottaa, että EU esittäisi luonnoksen kansainväliseksi yleissopimukseksi rankaisemattomuuden kieltämisestä YK:n ihmisoikeuskomission seuraavassa kokouksessa; 6. Kehottaa painokkaasti hyväksymään parannetut oikeudelliset normit lasten suojelemiseksi seksuaaliselta hyväksikäytöltä, työhön liittyvältä riistolta ja sodankäynnin vaikutuksilta; 7. Pyytää kaikkia jäsenvaltioita tukemaan päätöslauselmaa teloitusten yleismaailmallisesta keskeyttämisestä YK:n ihmisoikeuskomission vuoden 1997 istunnon ajaksi ensimmäisenä askeleena kuolemanrangaistuksen poistamiseksi kaikkien rikosten osalta vuoteen 2000 mennessä; 8. Kehottaa hyväksymään YK:n luonnoksen julistukseksi alkuperäiskansojen oikeuksista YK:n ihmisoikeuskomissiossa, josta kaikki osapuolet, alkuperäiskansat mukaan lukien, sopivat; 9. Kehottaa neuvostoa ja jäsenvaltioita auttamaan YK:n ihmisoikeuskeskuksen tehostamisessa sekä jatkuvin uudistuksin että huolehtimalla tarvittavasta rahoituksesta; 10. Kehottaa YK:n ihmisoikeuskomissiota käsittelemään ihmisoikeusloukkauksia koskevia syytöksiä eräiden öljy-yhtiöiden ja eräiden muiden monikansallisten yhtiöiden yhteydessä; 11. Pyytää neuvoston puheenjohtajamaata antamaan parlamentille kirjallisen selvityksen neuvoston toimista YK:n ihmisoikeuskomission tulevan istunnon suhteen; 12. Kehottaa puhemiestään välittämään tämän päätöslauselman neuvostolle, komissiolle ja YK:n ihmisoikeuskomission jäsenvaltioille.